钦定古今图书集成/明伦汇编/氏族典/第092卷 > 《廖用贤尚友录》 > 于𫖮
## 钦定古今图书集成/明伦汇编/氏族典/第092卷 > 《廖用贤尚友录》 > 于𫖮

按《隋书于仲文传》：“仲文兄𫖮，字元武，身长八尺，美须
眉。以父勋赐爵新野郡公，授大都督，迁车骑大将军、
仪同三司。其后累以军功授上开府，历左右宫伯、郢
州刺史。大象中，以水军总管从韦孝宽经略淮南，拜
东广州刺史。尉迥之反也，时总管赵文表与𫖮素不
协，𫖮将图之，因卧阁内，诈得心疾，渐称危笃。文表往”
候之，𫖮抽刀斫杀文表。时高祖以尉迥未平，虑𫖮复
生边患，因而劳勉之，即拜吴州总管。高祖受禅，文表
弟诣阙称“兄无罪。”上令按其事，𫖮贬为开府。后袭爵
燕国公，寻以疾免。开皇七年，拜泽州刺史。数年，免职，
卒于家。子世虔嗣。